M. Hort, poslanec: (2003-03-05):
Tí skôr narodení si pamätajú, kedy sa na základe takýchto podvrhov robila politika, kedy sa zvolávali mimoriadne schôdze a verejné zhromaždenia, kedy sa na základe takýchto podvrhov rečnilo do médií a kedy zmasírovaná verejná mienka zostala hluchá voči všetkému, čo dnes nazývame 50. roky. V našej súčasnosti už našťastie nehrozí dotiahnutie demagogických snáh až do takéhoto absurdna a myslím si, že aj verejnosť im dnes rozumie ďaleko lepšie, ako by si ich iniciátori želali. Iniciátorov tejto schôdze na čele s pánom Ficom od samého začiatku vôbec nezaujíma, či údajné odposluchy boli legálne alebo nelegálne. Ak boli legálne, ako je možné, že sa dostali do rúk tým, ktorým nepatria. A ak boli nelegálne, záujmom koho je spochybňovanie štátnej moci a kto alebo čo ho k tomu motivuje. Naozaj je pre mňa prekvapením, ako niektorí politici na čele s pánom Ficom takmer 14 rokov po páde režimu, ktorý bol charakteristický práve takýmito praktikami bez snahy poznať dôveryhodnosť takýchto podvrhov, dokázali okamžite obviniť a vynášať súdy. Pán poslanec Fico, vaše vyjadrenia, hodnotenia, analýzy a závery sú trvalo poznačené nepresnosťami, prekrúcaním, ťažkými profesionálnymi omylmi. Ja nebudem hodnotiť, čo z toho sú zámerné a účelové bonmoty a čo z toho jednoducho zlý odhad a nevedomosť. V každom prípade to jasne naznačuje, že všetky vaše slová, hodnotenia a analýzy treba v každej chvíli brať s najväčšou rezervou. Pripomeniem vám niekoľko prípadov. Prvý sa týka vašej právnej odbornosti, ktorou sa tak rád zastrešujete. Nedávno ste sa, akože ináč, pridali na stranu štrajkujúcich železničiarov. Rozumiem, odbory robili politiku, vy ste robili politiku, dobre ste si rozumeli. Čo ma teda však naozaj šokovalo, keď ste komentovali predbežné opatrenie súdu. Vtedy ste, pán poslanec a doktor práv, napísali, budem citovať: „Súd rozhodol o štrajku v priebehu niekoľkých hodín, pritom iní čakajú mesiace.“ Na tomto výroku ste ukázali hĺbku svojej demagógie a hrúbku hrošej kože. Pán poslanec a doktor práv, vy predsa musíte poznať rozdiel medzi predbežným opatrením a medzi tým, keď občania čakajú na vytýčenie pojednávania mesiace. Ako to môžete vy ako doktor práv porovnávať, ako to môžete porovnávať vy, ktorý sa akože staviate na stranu sudcov? Ja vám poviem ako, pretože fakty sú pre vás vedľajšie. Hlavne, že sa to hodí na bilbord, hlavne, že sa proti niečomu protestuje, hlavne, že to pomôže vašej demagógii a, žiaľ, ani vaša odbornosť vám už nie je posvätná. Celá vaša politická kariéra je založená na obviňovaní druhých. A nie sú to maličkosti: rozkrádanie, provízie, korupcia, nezákonné obohacovanie. Znovu pripomínam, ste doktor práv. Koľko ste dali trestných oznámení o týchto skutočnostiach? Koľkokrát ste navštívili vyšetrovateľa či prokuratúru za účelom výpovede? Keď sa na vašej tlačovej konferencii pán Václavík priznal, že on ako podnikateľ dáva úplatky, podali ste trestné oznámenie, odovzdali ste nahranú kazetu s jeho verejným priznaním orgánom činným v trestnom konaní? Ak áno, konali ste správne. Ale o tom pochybujem. Ak nie, tak vaše konanie bolo pokrytecké. Keďže to bolo zhruba pred rokom, máte ešte stále šancu tak urobiť. Nechajte si z vašej straníckej centrály predmetnú kazetu z uvedenej tlačovej konferencie priniesť a odovzdajte ju tu prítomnému generálnemu prokurátorovi. Momentálne neprítomnému. Potom začnete mať náznak morálneho práva čokoľvek vo veci korupcie hovoriť. Myslím si, že za vašimi výrokmi veľakrát netreba hľadať ani tak marketingový ťah, ale možno aj celkom konkrétne záujmy. A niekedy sa pýtam, aké sú to záujmy, koho sú to záujmy, čomu a komu slúžia ostré výpady pána poslanca Fica. Pripomeniem vám kritiku, ktorú ste, pán poslanec, pustili na hlavu štátneho tajomníka na ministerstve pôdohospodárstva pána Goliana. On vstupoval do funkcie s veľmi kritickým názorom na to, ako sa u nás hospodári v štátnych lesoch. Vy ste sa vtedy pripojili ku kriku niektorých záujmových skupín v štátnych lesoch. Postavili ste sa na stranu manažérov štátnych lesov a vedno s nimi ste hovorili, že nomináciou štátneho tajomníka ide vraj, citujem, „o privatizáciu štátnych lesov“ a že je to, citujem, „útok SDKÚ na ďalšiu strategickú surovinu“. Nuž, akú vierohodnosť majú vaše slová? Koho útok voči komu to bol? Poviem vám, čo sa po nástupe nového ministra pôdohospodárstva ukázalo. Budem citovať pána ministra z minulého týždňa: „Systém hospodárenia štátneho podniku Lesy Slovenskej republiky bol netransparentný, zaťažený klientelizmom a nebyť štátnych dotácií, dávno by podnik skrachoval.“ Na štvrtkovej tlačovej besede to vyhlásil minister pôdohospodárstva Slovenskej republiky pán Zsolt Simon. „Minister ďalej obvinil Lesy Slovenskej republiky z vedomého skresľovania hospodárskych výsledkov, netransparentného obstarávania tovarov a služieb a z uzatvárania finančne nevýhodných zmlúv na obchod s drevom.“ Je to citát s agentúry SITA. A tak je to podľa mňa v mnohých ďalších prípadoch. Vy v skutočnosti nebojujete za právo a poriadok, ako to hlásate na bilbordoch, ale za veľmi konkrétne záujmy, ktorým nejde o žiaden poriadok, ale o seba. Ešte niečo k vašim skutočným záujmom. Pán Flašík verejne vyhlásil, že prišiel k svojim majetkom cez klientelizmus – a toto je váš hlavný poradca. Ja sa nečudujem, že sa spolu dívate na politiku rovnakými očami. Často platí: „Podľa seba súdim teba.“ Práve preto nám láskavo nepodsúvajte to, po čom už druhé volebné obdobie neúspešne túžite. Hovorím vážne. To, čo vás s pánom Flašíkom spája, čo si on už úspešne odskúšal, to sa už v tejto krajine diať nebude. U vás, pán poslanec Fico, treba mať vždy na pamäti, že poviete, čo sa vám práve hodí. Dnes ste tu hovorili o vašich akože podozreniach, vašimi slovami – veľkých kšeftoch. Pripomeniem vám vaše slová, keď OECD pochválila priebeh tendra na SPP, vtedy ste reagovali takto: „Západná Európa bude Slovensko chváliť vždy, keď im všetko dovolíme.“ Tak teraz neviem vo svetle vašich slov o korupcii, koho vlastne obviňujete z korupcie. Západnú Európu? Obviňujete z korupcie OECD? A ešte niečo neviem. Povedali ste, že západná Európa bude chváliť Slovensko vždy, keď im všetko dovolíme. Pred voľbami ste napádali slovenskú vládu, že ide do Európy kolenačky. Ale keď Slovensko pred pár týždňami zaujalo samostatný postoj vo veci irackej krízy, ktorý sa nepáčil niektorým, podotýkam, niektorým európskym krajinám, tak ste zase slovenskú vládu kritizovali za to, že nekoná v súlade s Európou. Okrem toho, že to nebola pravda, tak ste aj ukázali, že sa neštítite robiť akékoľvek kotrmelce. Summa summarum: Keď sa vám hodí, hovoríte, je to voda, keď sa vám hodí inak, hovoríte, je to Coca-Cola. Ale keď sa prizrieme bližšie, vidno, že váš pohár je prázdny. Teraz som dvakrát nerád, že pán Fico tu nesedí, už takmer 5 rokov počúvam vaše znehodnocovanie politických oponentov. Či už v medziach kultúrneho správania sa, ale tiež spôsobmi, ktoré sa do tejto skupiny dajú zaradiť iba ťažko. A to na pôde slovenského parlamentu, v médiách a na vašich tlačových konferenciách, na ktoré som dosiaľ necítil potrebu reagovať. Dnes však, bohužiaľ, musím. Minimálne od roku 1998 vnímam vašu chorobnú túžbu po moci, váš nesplnený sen stať sa prvým mužom tohto štátu, čomu ste podriadili úplne všetko. Založenie vašej politickej strany, dokonca snahu zmeniť Ústavu Slovenskej republiky len preto, lebo pred piatimi rokmi ste na pozíciu generálneho prokurátora nespĺňali podmienku dosiahnutého veku a v súčasnosti snahu o znefunkčnenie ústavných inštitúcií tohto štátu. Ľudská vlastnosť, z ktorej takéto konanie pramení, sa volá pýcha. Už od čias Adama je známe, že práve pýcha je pôvodcom všetkých zlých ľudských vlastností. Nie, pri všetkej pokore a pri poznaní svojich slabých stránok vám nechcem a ani nemôžem robiť sudcu, iba vám chcem poradiť: Čím skôr zídite z tejto cesty. Ďakujem pekne. (Potlesk.)